Peter Skaarup (DF), 2009-05-07:
Jeg synes, det er meget glædeligt, at det ser ud til, at der måske kan blive et relativt bredt flertal for regeringens bandepakke, som blev forhandlet på plads sammen med Dansk Folkeparti for ikke så lang tid siden.
Det var i øvrigt den 1. april, vi blev enige om hovedelementerne, som ligger i det her forslag.
Vi er meget tilfredse med, at det nu bliver situationen, at man kan introducere minimumsstraffe som en del af vores lovgivning i dag.
Hidtil har det jo kun været for drab.
Men man kan altså godt nu regne med, at det også vil gælde andre dele af lovgivningsarbejdet i Folketinget.
Vi har selvfølgelig tænkt os at udnytte muligheden for at indføre minimumsstraffe på andre områder, fordi de argumenter, der har været imod indførelsen af minimumsstraffe, for os at se dermed falder væk.
Men det får vi lejlighed til at vende tilbage til ved en anden lejlighed her i Folketinget.
Til gengæld må vi så sige, at vi synes, det er lidt skuffende at læse B 141, altså det forslag, der er kommet fra bl.a. Socialistisk Folkeparti og Socialdemokraterne, fordi det jo går ud på, at man begrænser muligheden for at indføre minimumsstraffe til, at det kun har at gøre med banderelationer, og at det kun skal gælde inden for en 2-års-periode.
Derefter har man en helt ny situation, siger man, og så skal man vurdere, hvad der så skal ske.
Det er for os at se meget, meget slapt og slet ikke i tråd med det signal, som bl.a. Socialistisk Folkepartis formand, hr. Villy Søvndal, lige pludselig kom med her for ikke så lang tid siden, der lød på, at man nu også var villige til at kigge på minimumsstraffe
Ja tak, i en meget, meget begrænset udgave i B 141, må man nok sige.
Så det forslag er for tyndt, og det forslag, som er en del af regeringens bandepakke i L 211, kan vi til gengæld støtte, fordi der når vi et meget bedre skridt i den rigtige retning.
Jeg synes ikke, at man behøver grave ret meget frem for at kunne se, at signalerne allerede har en virkning.
I dag på Ritzaus Bureaus tjeneste kunne man læse, at en 35-årig mand fra Horsens kunne opleve at få en straksdom på 7 måneders fængsel for våbenbesiddelse og blive sendt direkte til afsoning som konsekvens af, at tingene er blevet strammet, og at man er mere faste i kødet hos vores myndigheder på det her område.
Det synes vi er godt, fordi det viser, at tingene virker, men vi skal have mere i den retning.
Vi skal være sikker på, at ting har konsekvenser.
Vi tror på, at straf hjælper.
Vi tror, at det er et vigtigt mål at holde forhærdede kriminelle bag lås og slå.
Der er ikke nogen grund til, at de er på fri fod og truer den almindelige tryghed, vi har i samfundet.
Derfor er det vigtigt, at det her forslag bliver vedtaget, men det er også vigtigt, at vi kommer videre ad andre spor.
Det gælder generelt en ubetinget og reel nultolerance i forhold til den bandekrig, vi oplever i øjeblikket.
I den sammenhæng er det vigtigt, at vi har mange politibetjente til at udøve nultoleranceindsatsen, og det er vigtigt, at man får lavet et godt forebyggende arbejde, også i forhold til at bandekrigene kan udvikle sig yderligere.
Det er vigtigt at få brudt fødekæden til banderne.
Vi skal hele tiden evaluere og sørge for at finde ud af, hvad der virker, og hvad der ikke virker.
Der kan det godt være, at staten skal være bedre til at gå ind med gode værktøjer, fordi der er noget, der tyder på, at nogle af kommunerne godt nok i en svær situation - ikke får gjort det, der skal til.
Vi har bl.a. kunnet se på Københavns Kommunes indsats, at den har ladet en del tilbage at ønske, og derfor er det vigtigt, at vi hele tiden holder målene for øje, og at vi sikrer, at man ikke i misforstået tolerance måske tror, at man skal være lidt for venlig, og at man skal være lidt for rar i omgangen med de unge med det resultat, at de ikke mærker de konsekvenser, der skal til for, at de kommer ind på et bedre spor.
Vi skal også have udvist flere kriminelle udlændinge.
Den indsats skal intensiveres, og der er Dansk Folkeparti meget parat til at stramme yderligere op, hvis der bliver behov for det.
I det hele taget skal vi hele tiden holde øje med, om der er brug for at stramme tøjlerne på de her områder.
Vi mener grundlæggende, at det er vigtigt med en lavere kriminel lavalder, fordi vi tror på, at der i øjeblikket er nogle, der hjælper til i forbindelse med kriminaliteten i Danmark, der befinder sig under den kriminelle lavalder.
Der er der altså ikke nogen grund til, at man oplever manglende konsekvens og 98 forskellige måder at gøre tingene på, afhængigt af hvilken kommune man bor i.
Der er det vigtigt, at der er en fast hånd, og at man også, når man er 14 år, mærker det, hvis man virkelig laver noget groft kriminelt.
Vi foreslår, at det skal være samfundstjeneste, man først og fremmest mærker det ved, så man laver noget rigtig træls arbejde og noget arbejde, der ikke lige er til at prale med over for kammeraterne.
Så er det vigtigt, at vi lytter til eksperterne på det her område.
I forbindelse med Folketingets Retsudvalgs bandehøring for ikke så længe siden var der en sociolog, der hedder Michael Hviid Jacobsen, der kunne fortælle os, at man andre steder var gode til at måle den indsats, der blev gjort over for banderne.
Han forslog, at politi og sociale myndigheder udarbejdede såkaldte bandebarometre, hvor man hele tiden målretter indsatsen mod områder, hvor bandeaktiviteterne er stigende, over for de personer, der er i fare for at gå mere i retning af at blive ekstreme, for så vidt angår kriminalitet.
Hjælper alt det her så?
Ja, vi tror, at det hjælper på kort sigt, specielt hvis det bliver bakket op af en reel nultolerance over for banderne, men vi tror også på, at der skal mere til, når vi kommer længere frem, for selv om den her bandepakke betyder 1 års fængsel for våbenbesiddelse, og selv om vi med bandepakken hæver strafferammerne for nogle af de alvorligere ting, vil vi formentlig opleve, at det stadigvæk kan betale sig at hævne, og at det kan betale sig at forsøge at begå kriminalitet for at hjælpe vennerne i banden, fordi der er så enormt store indtægter og så meget social status forbundet med at være aktiv i de nogle af her bander.
Man skal huske på, at det, man kan tjene ved at arbejde hen i den lokale brugs i 1 måned, kan man som medlem af en bande i forbindelse med narko- og hashkriminalitet tjene i løbet af en eftermiddag.
Derfor skal vi bare lige huske på, at for at hjælpe de venner, som man har henne i banden - de andre bandemedlemmer - er man villig til at gøre lidt af hvert, hvis konsekvensen ikke er særlig stor, og det gælder både med hensyn til straf og med hensyn til opdagelsesrisikoen.
Vi skal derfor begrænse muligheden for at gå fri uden at blive opdaget, når man laver kriminalitet, og når man hævner kammeraterne, og så skal vi forbedre strafniveauet, så vi sikrer, at det reelt er afskrækkende.
Det tror vi vil have en effekt.
Vi skal derfor overveje ordninger for kriminelle, hvor vi virkelig siger til dem, at de er sat ud af spillet, ikke mindst hvis de begår kriminalitet i flere på hinanden følgende gange.
Hvis man begår tre alvorlige kriminelle handlinger, er det Dansk Folkepartis forslag, at man får en livstidsstraf efter dansk målestok.
Det tror vi på vil have en effekt, for så ved man, at tredje gang, man laver den form for kriminalitet, er spillet ude, og så har man brændt de broer af, som man havde til samfundet.
Så har vi sikret, at de, der eventuelt af de uskyldige ofre for den kriminalitet, der begås, kan være sikre på, at den pågældende ikke laver den samme kriminalitet en gang til.
Jeg vil slutte med lige kort at sige, at politiet har mange opgaver, og at politiet yder en kæmpemæssig, positiv indsats i de nye bandeenheder for at bekæmpe det uvæsen, som vi ser, men der er ingen tvivl om, at vi kan hjælpe politiet, hvis vi sørger for en effektiv grænsekontrol.
Derfor mener vi i Dansk Folkeparti, at vi før eller siden - det kan godt være, at der ikke flertal for det lige nu - ikke kommer uden om at lave en midlertidig og meget omfattende grænsekontrol og allerhelst en permanent grænsekontrol.
Vi har forstået, at det er meget, meget svært at få os meldt ud af Schengensamarbejdet, for det er der ikke flertal for, men i hvert fald få en midlertidig grænsekontrol, som baserer sig på Schengensamarbejdet.